**NACRT**

**ZAKON O IZMJENAMA I DOPUNAMA ZAKONA O IGRAMA NA SREĆU**

**Član 1**

U Zakonu o igrama na sreću („Službeni list RCG“, broj 52/04 i „Službeni list CG“, broj 13/07), u članu 2 stav 3 mijenja se i glasi:

„Kviz u kojem se u vještini i znanju javno takmiče jedan ili više unaprijed kvalifikovanih učesnika prema pravilima priređivača uz obavezno prisustvo učesnika mjestu priređivanja kviza, pri čemu ishod zavisi isključivo od postignutih rezultata u zadatoj temi, ne smatra se igrom na sreću.“

**Član 2**

U članu 3a poslije stava 1 dodaju se dva nova stava koja glase:

„Udaljenost iz stava 1 ovog člana predstavlja najkraći pješački put od zgrade obrazovnih ustanova (osnovnih i srednjih škola) do glavnog odnosno sporednog ulaza u objekte u kojima se priređuju lutrijske i posebne igre na sreću.

Potvrdu o udaljenosti iz stava 2 ovog člana izdaje nadležni organ lokalne samouprave“.

**Član 3**

U članu 4 poslije tačke 12 dodaje se nova tačka koja glasi:

„12a) Turnir u hold”em pokeru je takmičenje u kojem učesnici na osnovu uplaćene naknade za učestvovanje (kotizacije) stiču mogućnost učešća u takmičenju, jednaku početnu poziciju i na osnovu ostvarenih rezultata u igri, mogućnost ostvarivanja dobitka u unaprijed utvrđenim iznosima, koje obezbjeđuje priređivač turnira iz sredstava prikupljenih uplatom učesnika turnira .“

Poslije tačke 15 dodaje se nova tačka koja glasi:

„16) Igre na sreću putem interneta ili nekog drugog telekomunikacionog sredstva su igre koje igrač može kroz interakciju sa sistemom odigrati samostalno bez neposrednog predstavnika priređivača. “

**Član 4**

Čl. 6a, 7 i 8 brišu se.

 **Član 5**

Član 9 mijenja se i glasi:

„Priređivač igara koji ima koncesiju za priređivanje igre na sreću iz člana 3 ovog zakona može tu igru priređivati i putem interneta ili drugih telekomunikacionih sredstava, uz pribavljeno odobrenje.

Odobrenje za priređivanje igara na sreću preko interneta ili drugih telekomunikacionih sredstava izdaje organ uprave nadležan za igre na sreću (u daljem tekstu: nadležni organ).

Odobrenje iz stava 2 ovog člana važi do isteka ugovora o koncesiji iz stava 1 ovog člana.

Priređivač igara iz stava 1 ovog člana dužan je da u periodu za koji je izdato odobrenje iz stava 2 ovog člana, ima osnovni kapital u vrijednosti od 150.000€.

Priređivač je dužan da radi osiguranja isplate dobitka igračima i izmirenja naknade, neprekidno, u periodu za koji je odobrenje iz stava 2 ovog člana izdato i 30 dana nakon isteka odobrenja, u banci sa sjedištem u Crnoj Gori ima depozit u iznosu od 100.000€ ili garanciju banke u visini tog iznosa.

Za priređivanje igre na sreću putem interneta ili drugih telekomunikacionih sredstava utvrđuje se mjesečna naknada u fiksnom iznosu od 10.000€, koja se plaća do 15. u mjesecu za tekući mjesec.

Nadležni organ na svojoj internet stranici objavljuje listu internet adresa na kojima se priređuju igre na sreću preko interneta, bez odobrenja nadležnog organa.

Internet provajderi su dužni da, na zahtjev nadležnog organa, onemoguće pristup internet stranicama sa liste iz stava 7 ovog člana.

Bliže tehničke uslove za priređivanje igara na sreću putem interneta ili drugih telekomunikacionih sredstava utvrđuje se propisom organa državne uprave nadležnog za poslove finansija (u daljem tekstu: Ministarstvo).“

**Član 6**

U nazivu poglavlja II riječ „OPŠTI“ briše se.

**Član 7**

U članu 11 stav 4 tačka na kraju briše se i dodaju se riječi: „i plaća se prije zaključivanja ugovora o koncesiji.“

U stavu 6 riječi: „stav 4“ zamjenjuju se riječima: „stav 5“.

U stavu 10 riječi: „najkasnije tri mjeseca“ zamjenjuju se riječima: „u roku koji ne može biti kraći od četiri ni duži od šest mjeseci“.

U stavu 11 riječi: „tri mjeseca“ zamjenjuju se riječima: „šest mjeseci“.

U stavu 12 riječi: „30 dana“ zamjenjuju se riječima: „tri mjeseca“.

U stavu 13 riječi: „ministarstvo nadležno za poslove finansija (u daljem tekstu: Ministarstvo)” zamjenjuju se riječima: „Ministarstvo“.

**Član 8**

U članu 12 stav 5 mijenja se i glasi:

„Zahtjev iz stava 4 ovog člana podnosi se nadležnom organu u roku koji ne može biti kraći od 30 ni duži od 60 dana prije isteka roka na koji je koncesija dodijeljena.“

**Član 9**

Poslije člana 15 dodaje se novi član koji glasi:

 „Član 15a

Zabranjeno je:

1. priređivanje igara na sreću putem interneta i drugih telekomunikacionih sredstava, bez odobrenja nadležnog organa;
2. učestvovanje u inostranim igrama na sreću za koje se ulozi plaćaju na teritoriji Crne Gore;
3. prikupljanje uloga u Crnoj Gori za učestvovanje u igrama na sreću koje se priređuju u inostranstvu;
4. prodaja, oglašavanje i svako drugo predstavljanje inostranih srećki i tiketa (listića) za igre na sreću na teritoriji Crne Gore;
5. učestvovanje u igrama na sreću licima mlađim od 18 godina;
6. oglašavanje i reklamiranje igara na sreću u štampanim i elektronskim medijima namijenjenim djeci i omladini;
7. reklamiranje igara na sreću za koje nije data koncesija odnosno odobrenje nadležnog organa;
8. postavljanje automata i stolova za igre na sreću osim u prostoru automat kluba i kazina;
9. organizovanje igara kod kojih učesnici uplaćuju određene novčane iznose učesnicima koji su se prije njih uključili u igru i očekuju plaćanje određenih novčanih iznosa od učesnika koji bi se poslije njih uključili u takvu igru (novčani lanac i sl.), kao i primanja drugih uplata i obećavanje dobitaka suprotno članu 2 ovog zakona.

Izuzetno od stava 1 tačka 4 ovog člana, dozvoljeno je držanje srećki i tiketa (listića) inostranih igara na sreću radi ličnog učestvovanja u igri na sreću, ako su ulozi uplaćeni u inostranstvu.

**Član 10**

U poglavlju III Lutrijske igre na sreću podnaslov: „Pravila lutrijskih igara “ zamjenjuje se podnaslovom: „Lutrijske igre“

**Član 11**

Član 16 mijenja se i glasi:

„Priređivač lutrijskih igara na sreću, osim tombole zatvorenog tipa, dužan je da za vrijeme trajanja koncesije ima osnovni kapital u vrijednosti od 1.000.000€, a ako ima pravo priređivanja i posebne igre na sreću iz člana 3 stav 1 tačka 2 ovog zakona mora imati osnovni kapital, utvrđen ovim zakonom, i za tu igru na sreću.

Radi osiguranja isplate dobitaka igračima i izmirenja koncesione naknade priređivač iz stava 1 ovog člana dužan je da neprekidno u periodu za koji je koncesija data i 30 dana nakon isteka koncesije, u banci sa sjedištem u Crnoj Gori ima depozit u iznosu od 300.000€ ili garanciju banke u visini tog iznosa.

Priređivač lutrijskih igara na sreću dužan je da prije zaključenja i u toku trajanja ugovora o koncesiji ima obezbijeđene odgovarajuće prostorno-tehničke uslove, ateste odnosno sertifikate za aparate za javno izvlačenje dobitaka i pravila za priređivanje pojedine lutrijske igre na sreću.

Pravila iz stava 3 ovog člana donosi priređivač lutrijskih igara na sreću za svaku vrstu igre pojedinačno.

Pravila iz stava 3 ovog člana primjenjuju se nakon dobijenog odobrenja od nadležnog organa.

Prostorno-tehničke uslove iz stava 3 ovog člana utvrđuju se propisom Ministarstva.“

**Član 12**

U članu 23 stav 5 riječ „upravi“ zamjenjuje se riječima: „nadležnom organu“.

**Član 13**

Poslije člana 24 dodaje se novi član koji glasi:

„Član 24a

Priređivač lutrijskih igara na sreću dužan je da vodi evidencije o broju odštampanih, stavljenih u promet i prodatih srećki lutrije, instant lutrije, expres lutrije, tombolskih kartica i uplatnih listića i da o tome sačini izvještaj.

Izvještaj iz stava 1 ovog člana priređivač lutrijskih igara dužan je da dostavi nadležnom organu u roku od pet dana po završetku kola za igre koje se priređuju po kolima odnosno do petog u mjesecu za prethodni mjesec za srećke instant lutrije, expres lutrije i druge lutrijske igre koje se ne priređuju po kolima.

Način vođenja evidencija i sadržaj izvještaja iz stava 1 ovog člana propisuje Ministarstvo.“

**Član 14**

U članu 27 stav 1 poslije riječi: „kartica“ zarez se zamjenjuje tačkom, a riječi „umanjena za vrijednost fonda dobitaka“ brišu se.

**Član 15**

U članu 28a stav 1 poslije riječi: „ovog zakona,“ dodaju se riječi: „za vrijeme trajanja koncesije“.

**Član 16**

Poslije člana 36 dodaje se novi član koji glasi:

„ Član 36a

Turnir u holdem pokeru priređivači igara na sreću u kazinima mogu organizovati samo na osnovu odobrenja nadležnog organa.“

**Član 17**

Poslije člana 44 dodaje se novi član koji glasi:

„Član 44a

Naziv kazino, prevod tog naziva ili od njega izvedene riječi mogu koristiti isključivo priređivači igara koji imaju zaključen ugovor o koncesiji za priređivanje igara na sreću u kazinima, na lokaciji iz ugovora o koncesiji“.

**Član 18**

U članu 47 poslije stava 2 dodaju se tri nova stava koja glase:

„Koncesionar je dužan da u prostoru kazina istakne obavještenje o odgovornom igranju.

Obavještenje iz stava 3 naročito sadrži upozorenje o: mogućoj štetnosti igre, realnim izgledima za dobitak i mogućoj zavisnosti od igara na sreću.

Odredbe st. 3 i 4 ovog člana primjenjuju se i na prostorije u kojima se priređuju kladioničke igre i igre na sreću na automatima.”

**Član 19**

U članu 49 stav 1 mijenja se i glasi:

„Priređivač je dužan da onemogući ulazak u kazina licu mlađem od 18 godina. U slučaju sumnje provjera se vrši uvidom u lične isprave.“

U stavu 3 tačka na kraju briše se i dodaju se riječi: “i te podatke čuva 30 dana od dana njegovog nastanka.”

**Član 20**

U članu 50 poslije stava 5 dodaje se novi stav koji glasi:

“Odredbe stava 2 ovog člana primjenjuju se i na zaposlene u kladionicama, automat klubovima i objektima u kojima se priređuje tombola zatvorenog tipa.”

**Član 21**

U članu 51 poslije stava 3 dodaje se novi stav koji glasi:

„Priređivač kladioničkih igara dužan je da u prostorijama iz stava 1 ovog člana, obezbijedi neprekidan video nadzor i video zapis čuva 30 dana od dana njegovog nastanka“.

**Član 22**

U članu 52 stav 4 riječi: „člana 49“ zamjenjuju se riječima: „član 49 stav 1“.

**Član 23**

U članu 69a riječi: „varijabilnog dijela“ brišu se.

**Član 24**

U članu 70 tačka 13 briše se.

**Član 25**

U članu 71 poslije stava 3 dodaje se novi stav koji glasi:

„Pored obaveza i ovlašćenja iz stava 3 ovog člana ovlašćeni službenik nadležnog organa u obavljanu kontrole ima pravo da pregleda poslovne prostorije i svu dokumentaciju, koje su direktno ili indirektno povezane sa priređivanjem igara na sreću, uređaje i pomagala za priređivanje igara na sreću, uređaje za nadziranje priređivanja igara na sreću, audio i video uređaje i video zapise, poslovne knjige, izvještaje, evidenciju i druga dokumenta i podatke koji omogućavaju utvrđivanje činjeničnog stanja u vezi sa konkretnim inspekcijskim nadzorom, te kontrolisati sprovođenje odredbi koje se odnose na sprječavanje pranja novca i finansiranje terorizma.“

Dosadašnji st. 3 i 4 postaju st. 4 i 5.

**Član 26**

Član 72 mijenja se i glasi:

 „Novčanom kaznom u iznosu od 10.000 eura do 20.000 eura kazniće se za prekršaj pravno lice, ako:

1. priređuje igre na sreću putem interneta ili drugih telekomunikacionih sredstava bez odobrenja nadležnog organa (član 15a stav 1 tačka 1);
2. učestvuje u inostranim igrama na sreću za koje se ulozi plaćaju na teritoriji Crne Gore (član 15a stav 1 tačka 2);
3. prikuplja uloge u Crnoj Gori za učestvovanje u igrama na sreću koje se priređuju u inostranstvu (član 15a stav 1 tačka 3);
4. vrši prodaju, oglašavanje i svako drugo predstavljanje inostranih srećki i tiketa (listića) za igre na sreću na teritoriji Crne Gore (član 15a stav 1 tačka 4);
5. dozvoli učestvovanje u igrama na sreću licima mlađim od 18 godina (član 15a stav 1 tačka 5);
6. oglašava i reklamira igre na sreću u štampanim i elektronskim medijima namijenjenim djeci i omladini (član 15a stav 1 tačka 6);
7. reklamira igre na sreću privrednih društava koja ne posjeduju ugovor o koncesiji, odnosno odobrenje nadležnog organa (član 15a stav 1 tačka 7);
8. postavi automate ili stolove za igre na sreću osim u prostoru automat kluba i kazina (član 15a stav 1 tačka 8);
9. prije zaključenja i u toku trajanja ugovora o koncesiji nema obezbijeđene odgovarajuće prostorno-tehničke uslove, ateste odnosno sertifikate za aparate za javno izvlačenje dobitaka i pravila za priređivanje pojedine lutrijske igre na sreću (član 16 stav 3);
10. neovlašćeno koristi naziv kazina, prevod tog naziva ili od njega izvedene riječi (član 44a);
11. omogući ulazak u kazino licu mlađem od 18 godina (član 49 stav 1);
12. omogući ulazak u prostorije u kojima se priređuju kladioničke igre licu mlađem od 18 godina (član 52 stav 4);

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 550 eura do 2.000 eura.”

**Član 27**

Poslije člana 72 dodaje se novi član koji glasi:

„Član 72a

Novčanom kaznom u iznosu od 3.000 eura do 20.000 eura kazniće se za prekršaj pravno lice, ako:

1. ne uplati mjesečnu naknadu za priređivanje igara na sreću putem interneta i drugih telekomunikacionih sredstava u utvrđenom iznosu i/ili u propisanom roku (član 9 stav 6);
2. pravila pojedinog kola ili serije lutrijske igre na sreću promijeni nakon početka prodaje srećki igre na sreću tog kola ili serije (član 19);
3. izvlačenje dobitne kombinacije objavi bez komisije sastavljene od najmanje tri člana (član 21 stav 1);
4. prije početka izvlačenja ne utvrdi ili ne objavi ukupnu uplatu odnosno broj prodatih srećki pred komisijom (član 21 stav 2);
5. ne obavijesti nadležni organ o promjeni mjesta i/ili o odlaganju dana izvlačenja dobitaka (član 22 stav 1);
6. ne vodi zapisnik o toku izvlačenja dobitaka i/ili zapisnik o toku izvlačenja dobitaka ne dostavi u propisanom roku (član 23 st. 1 i 3);
7. ne vodi dnevne evidencije o broju primljenih i prodatih kartica po brojevima, serijama, datumima i količini o tomboli zatvorenog tipa (član 23 stav 4);
8. ne sačini mjesečni izvještaj i/ili isti nadležnom organu ne dostavi u propisanom roku (član 23 stav 5);
9. izvještaje o rezultatima izvlačenja i iznosu dobitaka javno ne objavi u dnevnom štampanom mediju u kojem je objavio pravila igre i na prodajnim mjestima, najkasnije u roku od sedam dana od dana izvlačenja. (član 24);
10. ne vodi evidencije o broju oštampanih, stavljenih u promet i prodatih srećki lutrije, instant lutrije, expres lutrije, tombolskih kartica i uplatnih listića i/ili ne sačini izvještaj o tome. (član 24a stav 1);
11. izvještaje o broju odštampanih, stavljenih u promet i prodatih srećki lutrije, instant lutrije, expres lutrije, tombolskih kartica i uplatnih listića ne dostavi nadležnom organu u roku od pet dana po završetku kola za igre koje se priređuju po kolima odnosno do petog u mjesecu za prethodni mjesec za srećke instant lutrije, expres lutrije, i druge lutrijske igre koje se ne priređuju po kolima. (član 24a stav 2);
12. isplatu novčanog odnosno robnog i drugog dobitka ne izvrši u roku od 60 dana nakon objavljivanja konačnog izvještaja o rezultatu igre (član 26 stav 1);
13. u roku od sedam dana od isteka roka za isplatu odnosno izdavanje dobitaka ne dostavi nadležnom organu zapisnik iz člana 26 stav 2 (član 26 stav 4);
14. ne uplati mjesečnu naknadu za priređivanje lutrijskih igara na sreću u utvrđenom iznosu i/ili u propisanom roku (član 27 stav 1 i 2);
15. tombolu priređuje bez odobrenja nadležnog organa i/ili srećku u jednokratnoj prigodnoj lutrijskoj igri na sreću prodaje duže od 30 dana (član 31 stav 2);
16. ne obavijesti nadležni organ o promjeni članova uprave koncesionara i/ili drugih lica ovlašćenih za vođenje poslova koncesionara i/ili identitet lica koja učestvuju u osnovnom kapitalu društva (član 37 stav 2 tačke 1, 2 i 3);
17. ne uplati fiksni dio koncesione naknade po jednom kazinu u utvrđenom iznosu i/ili u propisanom roku (član 42 stav 2 i 3);
18. ne uplati varijabilni dio koncesione naknade za priređivanje igara na sreću u kazinu u iznosu od 10% od osnovice za obračun naknade i/ili isti ne uplati u propisanom roku (član 42 st. 10 i 11);
19. ne vodi podatke o dnevnim obračunim po pojedinom stolu za igre na sreću i podatke o mjesečnim obračunima po pojednom automatu za igre na propisanim obrascima (član 43 stav 1);
20. ne vodi dnevnu evidenciju o napojnicama nakon zatvaranja stolova i ostalu evidenciju na osnovu koje vrši dnevni obračun stolova na propisanim obrascima (član 43 stav 2);
21. ne osigura neprekidan audio-video nadzor u kazinu sa snimanjem tako da se osigura neprekidan i neposredan nadzor i ne čuva u propisanom roku (član 45 st. 4 i 5);
22. nije donio pravila kazina i/ili ista nije istakao na vidnom mjestu u kazinu da su dostupna svim posjetiocima (član 47 stav 1);
23. u prostoru kazina ne istakne obavještenje o odgovornom igranju (član 47 stav 3)
24. koncesionar ne donese pravila za svaku vrstu igre na sreću u kazinima (član 48 stav 1);
25. primjenjuje pravila igre na sreću bez saglasnosti nadležnog organa (član 48 stav 2);
26. ne obezbijedi nadzor ulaska-izlaska u kazino sa evidentiranjem posjetilaca i/ili neprekidni audio video nadzor recepcije, i ne čuva u propisanom roku (član 49 stav 3);
27. u posebno uređenim prostorijama - kladionicama ne obezbijedi neprekidan video nadzor (član 51 stav 4);
28. ne uplati fiksni dio koncesione naknade za priređivanje kladioničkih igara na sreću i/ili isti ne uplati u propisanom roku (član 54 stav 2);
29. ne uplati varijabilni dio koncesione naknade za priređivanje kladioničkih igara na sreću i/ili isti ne uplati u propisanom roku (član 54 stav 3);
30. ne dostavi mjesečnu evidenciju sa konačnim obračunom rezultata poslovanja i dokaz o uplati koncesione naknade (član 54 stav 4);
31. ne osigura čuvanje primljenih kladioničkih uplata i isplata na način da uspostavi sistem nadzora on-line koji je povezan u informacioni sistem nadležnog organa (član 55);
32. ne donese pravila klađenja i/ili ista ne istakne na uplatnom mjestu kladionice (član 56 stav 1);
33. ne uplati fiksni dio koncesione naknade za priređivanje igara na sreću u automat klubu i/ili isti ne uplati u propisanom roku (član 61 stav 2);
34. ne uplati varijabilni dio koncesione naknade za priređivanje igara na sreću u automat klubu i/ili isti ne ulati u propisanom roku (član 61 st. 3 i 5);
35. ne dostavi dokaz o uplati koncesione naknade (član 61 stav 10);
36. stavi u upotrebu automate ili stolove za igre na sreću bez obavljenog tehničkog pregleda i uvjerenja (član 63 stav 1);
37. stavi u upotrebu automate za igre na sreću kojim kontrolni uređaj uplate, isplate, programske ploče, igre i djelovi koji utiču na rezultat igre nisu plombirane (član 63 stav 2);
38. stavi u upotrebu automate za igre na sreću koji nemaju električne brojčanike za upis i osiguranje podataka o cjelokupnom radu automata (član 63 stav 3);
39. ovlašćenim službenicima onemogući plombiranje programskih ploča, zapis podataka o ukupnom radu i obavljanje drugih poslova (član 64 stav 6);
40. stavi u upotrebu automat ili sto za igre na sreću bez naljepnice za označavanje i registraciju koju izdaje nadležni organ (član 65 stav 1);
41. ne prijavi nadležnom organu sedam dana prije svakog stavljanja u upotrebu ili povlačenje iz upotrebe stolova i/ili automata za igru (član 66);

Za prekršaje iz stava 1 ovog člana kazniće se i odgovorno lice u pravnom licu novčanom kaznom u iznosu od 550 eura do 2.000 eura.“

**Član 28**

Član 73 briše se.

**Član 29**

Član 74 mijenja se i glasi:

„Za prekršaje iz člana 72a stav 1 tač. 3, 13, 32 i 33 ovog zakona, uz novčanu kaznu izriče se i zaštitna mjera oduzimanja predmeta.“

**Član 30**

Član 75 mijenja se i glasi:

„Novčanom kaznom u iznosu od 3.000 eura do 20.000 eura kazniće se za prekršaj pravno lice ako:

1. organizuje igre kod kojih učesnici uplaćuju određene novčane iznose učesnicima koji su se prije njih uključili u igru i očekuju plaćanje određenih novčanih iznosa od učesnika koju bi se poslije njih uključili u takvu igru (novčani lanac i sl.) (član 15a stav 1 tačka 9)
2. priredi nagradnu igru bez dobijene saglasnosti na pravila nagradne igre i/ili suprotno pravilima i ne objavi ih u najmanje jednom dnevnom štampanom mediju (član 69 stav 4);
3. ne proda nagradni fond u vrijednosti većoj od 500€, koji nakon završetka nagradne igre nije podijeljen, i sredstva ostvarena prodajom ne uplati u budžet Crne Gore (član 69 stav 5).

Za prekršaje iz stava 1 ovog člana kazniće se i odgovorno lice u pravnom licu novčanom kaznom u iznosu od 500 eura do 2.000 eura.”

**Član 31**

Poslije člana 75 dodaju se dva nova člana koja glase:

„Član 75a

Novčanom kaznom u iznosu od 1.000 eura do 6.000 eura kazniće se za prekršaj preduzetnik ako:

1. organizuje igre kod kojih učesnici uplaćuju određene novčane iznose učesnicima koji su se prije njih uključili u igru i očekuju plaćanje određenih novčanih iznosa od učesnika koju bi se poslije njih uključili u takvu igru (novčani lanac i sl.) (član 15a stav 1 tačka 9)
2. priredi nagradnu igru bez dobijene saglasnosti na pravila nagradne igre i/ili suprotno pravilima (član 69 stav 4);
3. pravila nagradne igre ne objavi u dnevnom štampanom mediju (član 69 stav 4);
4. ne proda nagradni fond i sredstva ostvarena prodajom ne uplati u budžet Crne Gore (član 69 stav 5).

Član 75b

Novčanom kaznom u iznosu od 1.000 eura do 6.000 eura kazniće se za prekršaj fizičko lice ako:

1. organizuje igre kod kojih učesnici uplaćuju određene novčane iznose učesnicima koji su se prije njih uključili u igru i očekuju plaćanje određenih novčanih iznosa od učesnika koju bi se poslije njih uključili u takvu igru (novčani lanac i sl.) (član 15a stav 1 tačka 9);
2. učestvuje u igrama na sreću u objektu gdje je zaposlen (clan 50 st. 2 i 6);
3. priredi nagradnu igru bez dobijene saglasnosti na pravila nagradne igre i/ili suprotno pravilima i ne objavi ih u najmanje jednom štampanom mediju (član 69 stav 4);
4. ne proda nagradni fond i sredstva ostvarena prodajom ne uplati u budžet Crne Gore (član 69 stav 5).“

**Član 32**

Poslije člana 76 dodaje se novi član koji glasi:

„Član 76a

Priređivači igara na sreću - koncesionari dužni su da usklade svoje poslovanje sa odredbama ovog zakona u roku od godinu dana od dana stupanja na snagu ovog zakona.“

**Član 33**

Poslije člana 78 dodaje se novi član koji glasi:

„Član 78a

Propisi za sprovođenje ovog zakona donijeće se u roku od šest mjeseci od dana stupanja na snagu ovog zakona.“

**Član 34**

Ovaj zakon stupa na snagu osmog dana od dana objavljivanja u „Službenom listu Crne Gore.“

**O B R A Z LO Ž E NJ E**

**I Ustavni uslov**

 Ustavni osnov za donošenje Zakona o izmjenama i dopunama Zakona o igrama na sreću sadržan je u članu 16 tačka 5 Ustav Crne Gore kojim je utvređeno da se zakonom uređuju pitanja od interesa za Crnu Goru u koja spada i regulisanje sistema priređivanja igara na sreću.

**II Razlozi za donošenje zakona**

 Zakon o igrama na sreću donešen je 2004 godine, a potpuna primjena zakona počela je od avgusta 2005 godine (prelazni period za usaglašavanje sa zakonom trajao je godinu dana). Izmjene i dopune, koje su stvorile uslove za osnivanje posebnog organa Uprave koji vrši nadzor nad sprovođenjem ovog Zakona usvojene su 2007. godine („Službeni list RCG“, br. 52/04 i „Službeni list CG“, broj 13/07).

 Premda je zakon relativno nov, praksa je pokazala da su određena rješenja nejasna-nedorečena, a pojedina i prevaziđena, posebno u dijelu koji se odnosi na: interaktivne igre na sreću, udaljenost objekata u kojima se priređuju igre na sreću od obrazovnih ustanova, regulisanje igara na sreću putem interneta, regulisanje lutrijskih igara na sreću (nijesu definisani uslovi za dodjelu koncesije, koncesione naknade, garancija, isplate dobitaka, osnovni kapital itd) i kaznene odredbe. Iz navedenih razloga, a cilju potpunijeg i preciznijeg regulisanja, te otklonjenja uočenih nejasnoća i nedostataka bilo je neophodno izraditi ponuđeni tekst izmjena i dopuna Zakona o igrama na sreću.

 Ujedno su izvršene korekcije Zakona u cilju poboljšanja postojećeg teksta Zakona i preciznijeg definisanja osnovnih odredbi.

**III Usaglašenost sa evropskim zakonodavstvom i potvrđenim međunarodnim kovencijama**

 Ne postoje odgovarajući propisi Evropske unije, kao ni potvrđene međunarodne konvencije sa kojima je potrebno uskladiti Predlog zakona o izmjenama i dopunama Zakona o igrama na sreću.

**IV Obrazloženje pravnih instituta**

 **Članom 1** precizno je definisan kviz kao javno takmičenje u vještini ili znanju jednog ili više unaprijed kvalifikovanih učesnika prema pravilima priređivača uz obavzno prisustvo učesnika mjestu priređivanja kviza pri čemu ishod zavisi isključivo od postignutih rezultata u zadatoj temi.

 **Članom 2** definisan je pojam udaljenosti objekata u kojima se priređuju igre na sreću od obrazovnih ustanova i propisano ko daje potvrdu o toj udaljenosti.

 **Članom 3** propisano je šta se smatra turnirom u hold”em pokeru i igrama na sreću putem interneta ili nekog drugog telekomunikacionog sredstva.

 **Članom 4** se brišu čl. 6a, 7 i 8, s tim da su članovi 7 i 8 prenešeni u novi član 15a, kojim se propisuju zabrane.

 **Članom 5** propisano je ko može i pod kojim uslovima priređivati igre na sreću putem interneta i drugih telekomunikacionog sredstva, kao i obavezu nadležne uprave za objavljivanjem liste internet adresa koji priređuju igre na sreću preko internet, bez odobrenja nadležnog organa, i internet provajdera da onemoguće pristup internet stranicama sa te liste.

 **Članom 8** se propisuje rok u kojem koncesionar podnosi nadležnom organu zahtjev za produženje koncesije za priređivanje igara na sreću u automat klubovima, za priređivanje kladioničkih igara i tombole zatvorenog tipa.

 **Članom 9** dodaje se novi član 15a kojim su propisane zabrane.

 **Članovima 11** propisani su uslovi za dodjelu koncesije za priređivanje lutrijskih igara na sreću.

 **Članom 13** se uvodi novi član 24a kojim su propisane obaveze priređivača lutrijskih igara da vodi evidenciju o broju odštampanih, stavljenih u promet i prodatih srećki lutrije, instant lutrije, expres lutrije, tombolskih kartica i uplatnih listića i da o tome sačini izvještaj, kao i rok u kojem se evidencija dostavlja.

 **Članom 16** uvodi se novi član 36a kojim se propisuje obaveza organizovanja turnira u holdem pokeru samo na osnovu odobrenja nadležnog organa.

**Članom 17** uvodi se novi član 44a kojim se propisuje ko može da koristiti riječ kazino, prevode te riječi i iz njega izvedene riječi.

 **Članom 18** propisana je obaveza koncesionara da u prostoru kazina istakne obavještenje o odgovornom igranju i sadržaj obavještenja. Ista obaveza se primjenjuje i za kladioničke igre i igre na sreću u automat klubovima.

 **Članom 19** propisuje se obaveza priređivača da onemogući ulazak u kazino licima mlađim od 18 godina, kao i obaveza koncesionara da čuva evidenciju posjetilaca kazina i audio – video nadzor recepcije, u propisanom roku.

 **Članom 20** propisuja se zabrana igranja zaposlenih u kladionicama, automat klubovima i u objektima u kojima se priređuje tombola zatvorenog tipa.

 **Članom 21** propisana je obaveza priređivača kladioničkih igara da u posebno uređenim prostorijama – kladionicama obezbijede neprekidan video nadzor, kao i da video zapis čuvaju u propisanom roku.

 **Članom 25** propisane su obaveze i ovlašćenja ovlašćenog službenika u obavljanju kontrole kod priređivača igara na sreću.

 **Čl. od 26 do 31** definišu se prekršaji i novčane kazne za pravno lice i odgovorno lice u pravnom licu, preduzetnika i fizičko lice, u slučajevima kršenja odredbi ovog zakona.

 **Članom 32** utvrđen je rok u kome je priređivač igre na sreću- koncesionar dužan da upodobi svoje poslovanje sa odredbama zakona.

 **Članom 33** se uvodi novi član kojim je određen rok za donošenje propisa za sprovođenje ovog zakona.

U ostalim članovima otklonjeni su tehnički nedostaci i izvršene korekcije u cilju preciznijeg definisanja pravnih normi.

**V Finansijska sredstava**

Za sprovođenje ovog zakona nijesu potrebna dodatna finansijska sredstva iz budžeta Crne Gore.